WHA รุกลงทุน “สตอเรจ เอเชีย” ถือหุ้น 29% ลุยต่อยอดธุรกิจโลจิสติกส์
WHA รุกลงทุน “สตอเรจ เอเชีย” ผู้ให้บริการให้เช่าพื้นที่จัดเก็บทรัพย์สินส่วนบุคคลระดับพรีเมียม ภายใต้แบรนด์ “i-Store Self Storage” ในสัดส่วน 29.40% เดินหน้าต่อยอดธุรกิจโลจิสติกส์ นำเทคโนโลยีสมัยใหม่ช่วยพัฒนาผลิตภัณฑ์-การให้บริการครบวงจร ตอบสนองความต้องการลูกค้า รองรับการเติบโตอย่างยั่งยืน
WHA รุกลงทุน “สตอเรจ เอเชีย” ถือหุ้น 29.40% เดินหน้าต่อยอดธุรกิจโลจิสติกส์ นำเทคโนโลยีพัฒนาผลิตภัณฑ์-การให้บริการครบวงจร รองรับการเติบโต
23 ส.ค. 2564

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ผู้นำอันดับหนึ่งในการให้บริการครบวงจรด้านโลจิสติกส์ นิคมอุตสาหกรรม และการให้บริการสาธารณูปโภคของประเทศไทย ประกาศเข้าถือหุ้น 29.40% ในบริษัท สตอเรจ เอเชีย จำกัด (สตอเรจ เอเชีย) ผู้ให้บริการให้เช่าพื้นที่จัดเก็บทรัพย์สินส่วนบุคคลระดับพรีเมียม ภายใต้แบรนด์ “i-Store Self Storage” โดยการเข้าถือหุ้นครั้งนี้ของดับบลิวเอชเอ กรุ๊ป ถือเป็นหนึ่งในกลยุทธ์ของบริษัททั้งการเข้าลงทุนและการขยายบริการด้านโลจิสติกส์เพื่อตอบสนองความต้องการใหม่ๆ ที่เกิดขึ้นตามการเปลี่ยนแปลงของเมกะเทรนด์ต่างๆ ตลอดจนการสร้างมูลค่าและคุณภาพที่มากยิ่งขึ้นให้แก่ผลิตภัณฑ์และการให้บริการของดับบลิวเอชเอ กรุ๊ป
ทั้งนี้ในฐานะผู้นำในการให้บริการครบวงจรด้านโลจิสติกส์ นิคมอุตสาหกรรม และการให้บริการสาธารณูปโภคของประเทศไทย ดับบลิวเอชเอ กรุ๊ป มีความมุ่งมั่นในการขยายธุรกิจอย่างต่อเนื่องเพื่อสร้างสรรค์ผลิตภัณฑ์และบริการที่มีมูลค่าเพิ่ม ผ่านการประยุกต์ใช้นวัตกรรม และเทคโนโลยีสมัยใหม่ เพื่อสนับสนุนการพัฒนาผลิตภัณฑ์ และการให้บริการที่ครบวงจร สามารถตอบสนองต่อความต้องการลูกค้า พร้อมต่อยอดการเติบโตอย่างยั่งยืนทั้งในประเทศไทยและภูมิภาคต่างๆ
โดยดับบลิวเอชเอ กรุ๊ป ได้เล็งเห็นโอกาสในการเติบโตของธุรกิจการจัดเก็บทรัพย์สินส่วนบุคคล (Self-Storage) ที่กำลังเป็นที่ต้องการอย่างมากในปัจจุบัน และมีแนวโน้มเติบโตอย่างต่อเนื่องในอนาคต เนื่องจากปัจจุบันผู้ที่อาศัยและทำงานอยู่ในเมืองมักประสบปัญหาในการจัดการพื้นที่เก็บของ ดังนั้น ดับบลิวเอชเอ กรุ๊ป จึงมองเห็นโอกาสการเติบโตในธุรกิจการให้บริการจัดเก็บทรัพย์สินระดับพรีเมียม และได้มีการตัดสินใจลงทุนในบริษัท สตอเรจ เอเชีย จำกัด ซึ่งเป็นผู้ให้บริการชั้นนำของไทยในธุรกิจดังกล่าว
สำหรับบริษัท สตอเรจ เอเชีย จำกัด ก่อตั้งขึ้นในปี 2558 เพื่อดำเนินธุรกิจการให้บริการให้เช่าพื้นที่จัดเก็บทรัพย์สินส่วนบุคคล ภายใต้แบรนด์ “i-Store Self Storage” ที่ให้บริการด้านการจัดเก็บ และปกป้องดูแลทรัพย์สินของลูกค้าอย่างมีประสิทธิภาพสำหรับลูกค้าทั้งรายบุคคล และองค์กรที่กำลังมองหาพื้นที่ปลอดภัยสำหรับการจัดเก็บทรัพย์สินมีค่า
ทั้งนี้ ลูกค้าหรือผู้ใช้บริการสามารถเลือกขนาดพื้นที่การจัดเก็บได้ตามความต้องการและความเหมาะสม โดยปัจจุบัน สตอเรจ เอเชีย มีให้บริการทั้งสิ้น 2 สาขา ได้แก่ สีลม และสุขุมวิท 24 และในไตรมาส 1 ปี 2565 จะมีการเปิด 2 สาขาใหม่ที่สุขุมวิท 71 และพัทยา รวมถึงยังมีแผนการขยายสาขาทั่วประเทศต่อไปในอนาคต โดยความร่วมมือทางธุรกิจระหว่างดับบลิวเอชเอ กรุ๊ป และสตอเรจ เอเชียครั้งนี้ เป็นไปเพื่อการพัฒนาและสร้างสรรค์บริการต่างๆ ที่มีมูลค่าเพิ่มให้กับลูกค้า เพื่อสนองต่อความต้องการของลูกค้าในแต่ละรายให้ครบวงจรมากยิ่งขึ้น
นางสาวจรีพร จารุกรสกุล ประธานคณะกรรมการบริษัท และประธานเจ้าหน้าที่บริหารกลุ่ม WHA กล่าวว่า ดับบลิวเอชเอ กรุ๊ป มีความยินดีเป็นอย่างยิ่งในการร่วมมือกับพันธมิตรใหม่อย่างสตอเรจ เอเชีย โดยเราจะนำเทคโนโลยี และนวัตกรรมต่างๆ รวมทั้งความเชี่ยวชาญและประสบการณ์ต่างๆ ที่เรามีมาใช้ในการพัฒนาธุรกิจการให้บริการพื้นที่จัดเก็บทรัพย์สินส่วนบุคคลที่เราได้เข้าลงทุนครั้งนี้ให้มีประสิทธิภาพและครบวงจรยิ่งขึ้น พร้อมกันนี้ เรามุ่งมั่นที่จะขับเคลื่อนธุรกิจให้เติบโตอย่างยั่งยืนร่วมกับพันธมิตรเพื่อรองรับความต้องการใหม่ๆ ของลูกค้า ผู้บริโภค และพร้อมรับมือต่อการเปลี่ยนแปลงต่างๆ ที่จะเกิดขึ้นอย่างรวดเร็ว
นอกจากนี้ ความร่วมมือในครั้งนี้ยังถือเป็นการต่อยอดธุรกิจโลจิสติกส์จากธุรกิจเดิมของเราเพื่อให้บริการที่ครบวงจรมากขึ้น ตลอดจนผนึกกำลังเพื่อสร้างสรรค์ผลิตภัณฑ์ที่มีมูลค่าเพิ่ม และนำเสนอบริการที่เปี่ยมด้วยนวัตกรรม โดยในอีก 2-3 ปีข้างหน้า ดับบลิวเอชเอ กรุ๊ป ยังคงมองหาโอกาสในการลงทุนใหม่ๆ ร่วมกับพันธมิตรชั้นนำเพื่อขยายธุรกิจ และส่งเสริมศักยภาพและการเติบโตของประเทศและภูมิภาคอย่างยั่งยืน
ด้าน นายภักดี อนิวรรตน์ ประธานเจ้าหน้าที่บริหารและผู้ก่อตั้งบริษัท สตอเรจ เอเชีย จำกัด กล่าวว่า การได้ร่วมมือกับดับบลิวเอชเอ กรุ๊ป ที่เป็นผู้นำอันดับหนึ่งในการให้บริการครบวงจรด้านโลจิสติกส์ นิคมอุตสาหกรรม และการให้บริการสาธารณูปโภคของประเทศไทยมาเป็นพันธมิตรทางธุรกิจครั้งนี้นับเป็นโอกาสที่ดีในการขยายธุรกิจครั้งสำคัญของสตอเรจ เอเชีย ทำให้เราสามารถขยายฐานลูกค้าได้มากขึ้น  พร้อมต่อการเติบโตและสามารถสร้างสรรค์พัฒนาบริการใหม่ๆ ให้ครบวงจรยิ่งขึ้น ร่วมกับดับบลิวเอชเอ กรุ๊ป